বগুড়া : বগুড়ায় যমুনার পানি ভয়াবহ ভাবে বেড়ে চলায় বিভিন্ন পয়েন্টে বন্যা নিয়ন্ত্রণ বাঁধ হুমকির মুখে পড়েছে। সারিয়াকান্দি ও ধুনট উপজেলার অন্তত ১০টি পয়েন্টে বন্যানিয়ন্ত্রণ বাঁধ দিয়ে পানি প্রবেশ করছে। এতে এসব এলাকার লোকজন আতঙ্কের মধ্যে পড়েছে। অনেকে বাড়িঘর সরিয়ে নিতে শুরু করেছে। মঙ্গলবার যমুনার পানি বিপৎসীমার ১২০ সেন্টিমিটার ওপর দিয়ে প্রবাহিত হয়। অপরদিকে, যমুনার সঙ্গে পাল্লা দিয়ে বাঙালি নদীর পানিও বাড়ছে। দুই নদীর নিম্নাঞ্চলের এলাকাগুলো এখন প্লাবিত। বাঁধের ওপরসহ বিভিন্ন স্থানে আশ্রয় নেয়া বন্যার্ত লোকজনের সংখ্যা বাড়ছে।